Fostul președinte al României, Ion Iliescu, a transmis un mesaj de apreciere pentru cariera scriitorului Dinu Săraru, în urma morții acestuia la vârsta de 92 de ani.
"Un exponent al unei generații redutabile de oameni care au luptat pentru libertatea lor, prin cuvinte, prin idei și prin cultură, scriitorul Dinu Săraru, a intrat astăzi într-o eternă tăcere.
Nemurirea lui e garantată de o operă în care spațiul românesc a fost marele protagonist: romane precum "Niște țărani" și "Clipa", capodopere care și-au găsit prelungirea în film, fac din numele lui Dinu Săraru o dispariție regretabilă. A fost un om care a scris lumi și a ridicat instituții: Teatrul Mic și Teatrul Foarte Mic au fost marile lui slăbiciuni, cărora le-a dedicat energia și priceperea, dar nu mai modestă a fost dedicația sa pentru Teatrul Național din București.
Biografia lui ne arată că literatura pe care a scris-o a fost mai blândă decât încercările vieții sale. Transmit condoleanțele mele familiei!Dumnezeu să îl odihnească în pace!", a transmis Ion Iliescu pe blogul său.
Scriitorul Dinu Săraru a murit sâmbătă la vârsta de 92 de ani. Acesta se afla internat la Spitalul Universitar. Dinu Săraru a fost dramaturg, eseist, publicist, romancier și scriitor, membru al Uniunii Scriitorilor din România.
A fost directorul Teatrului Mic și Teatrului foarte Mic din București între anii 1977 și 1990, dar și director la Teatrul Național, fiind numit în 2001 de Ion Iliescu. Și-a dat demisia din aceasta funcție în anul 2004, odată cu Ministrul Culturii și Cultelor Răzvan Theodorescu, potrivit spotmedia.
Potrivit Radio România Cultural, a debutat în presă la numai 18 ani, ca reporter la Radio România, între anii 1950-1961. A fost secretar general de redacţie la revista "Secolul 20" şi la "Luceafărul". În perioada 1969-1977, a fost secretar general de redacţie, redactor-şef adjunct, redactor-şef al Redacţiei Culturale Radio-TV. După anul 1990, a ocupat poziţiile de director general adjunct la Centrul Internaţional Ecumenic şi de membru în comitetul de direcţie al revistei "Armonia". A fost director fondator al revistei "Noi" şi director al cotidianului "Universul românesc" .
Este fondatorul Fundaţiei Naţionale pentru Civilizaţie Rurală "Nişte ţărani", înfiinţată în iunie 1998 şi unul dintre organizatorii, din anul 1998, al Festivalului Internaţional de Film "Eco-Etno-Folk Film" de la Slătioara.